Pan aiff lladrad yn Nhŵr Llundain o chwith, caiff archaeolegydd a'i fab eu galw i ddatrys yr achos. Ond mae'r hyn y maent yn ei ddarganfod yn eu gwthio i ganol rhyfel am einioes Cymru. Wrth i rymoedd tywyll fygwth Senedd Cymru, mae'r ddau'n wynebu ras yn erbyn amser…
Storïwr medrus yw Ifan Morgan Jones, yn plethu llinynnau storïol yn gelfydd ac atalnodi diwedd pob pennod â cliffhangers sy'n eich gadael yn ysu am fwy. Dilynwn y cymeriadau wrth iddynt dreiddio i fyd y Mabinogi a gweld sut rai fyddai'r duwiau petaent yn bodoli heddiw. Fe'm cyfareddwyd gan y syniad o'r cychwyn cyntaf, a gwelwn gymeriadau chwedlonol cyfarwydd ac anghyfarwydd yn dod i'r amlwg. - Miriam Elin Jones
Mae yma awdur a chanddo adnoddau rhyfeddol... deallusrwydd sy'n disgleirio - Fflur Dafydd
Does dim dadlau nad oes yma awdur â dychymyg; un sydd yn y nofel hon wedi ei ddylanwadu'n amlwg gan Neil Gaiman a'i nofel American Gods. Mae yna syniadau, y dychymyg, a'r gallu i ddweud rhywbeth am y Gymru sydd ohoni yn y nofel hon a hynny mewn genre y mae prinder ohono. - Llyr Titus, Cylchgrawn Y Stamp
Mae Dadeni yn cynnwys cyfuniad eidial o ddyfeisgarwch, a pharch at glasuron ffantasi y gorffennol – ac at chwedloniaeth Cymru, wrth gwrs. Mewn oes lle 'da ni'n dod yn fwy ac yn fwy ymwybodol o gyfraniad Cymru at lên gwerin y byd, mae'n dda gweld bod ambell un yn parhau â'r stori. - Elidir Jones, Fideo Wyth
Dwi wrth fy modd gyda'r byd mae Ifan Morgan Jones wedi ei greu yn Dadeni. Mae'n nofel sy'n gyfuniad o ffantasi a dirgelwch ynglŷn â byd ble mae'r chwedlonol a'r meidrol yn cyd-fyw...Mae'r ddau brif gymeriad yn gymhleth, yn gyfoethog, y ddau yn ymladd eu brwydrau personol eu hunain ac yn brwydro yn erbyn grymoedd arallfydol yr un pryd. Mae Dadeni yn nofel ddiddorol am sawl rheswm ac, er y defnydd o gymeriadau chwedlonol, mae'n un hynod gyfredol. - Cerian Arianrhod, Gwales
Mwy gan Ifan Morgan Jones